Á 632. fundi bæjarráðs Fjallabyggðar óskaði ráðið eftir greinargerðum frá viðbragðsaðilum , björgunarsveitum , slökkviliði , lögreglu , Rauða krossinum , HSN , þjónustumiðstöð og öðrum stofnunum Fjallabyggðar . Lagðar voru fram greinargerðir frá eftirtöldum aðilum : Þjónustumiðstöð Fjallabyggðar , höfnum Fjallabyggðar , slökkviliðsstjóra Fjallabyggðar , Íþróttamiðstöð Fjallabyggðar , Skálarhlíð , íbúðakjarna við Lindargötu 2 , Hornbrekku , björgunarsveitinni Strákum , björgunarsveitinni Tindi , Grunn - og leikskóla Fjallabyggðar , lögreglu og aðgerðarstjórn Almannavarnarnefndar á Akureyri . Í greinagerðum er farið yfir stöðuna sem upp kom , verkefni , skemmdir og nauðsynlegar úrbætur varðandi skipulag , samhæfingu , starfshætti og tækjabúnað . Einnig lagt fram vinnuskjal bæjarstjóra , dags. 03.01.2020 með samantekt og tillögum að úrbótum er snúa að sveitarfélaginu . Bæjarráð þakkar greinargóðar upplýsingar og yfirferð . Aðilar eru sammála um að aðgerðir hafi tekist vel en ljóst er að mikilvægt er að yfirfara skipulag , starfshætti og samhæfingu þjónustustofnana , viðbragðsaðila og annarra sem gegna veigamiklu hlutverki þegar almannavarnarástand skapast í sveitarfélaginu . Bæjarráð samþykkir að skipa nýjar vettvangsstjórnir í Ólafsfirði og Siglufirði . Fela bæjarstjóra að senda bréf á Rarik , Mílu og Orkusöluna vegna Skeiðsfossvirkjunar og fara fram á útskýringar og viðeigandi úrbætur . Bæjarráð samþykkir að fela deildarstjóra tæknideildar að yfirfara og meta þörf fyrir varaafl í stofnarnir sveitarfélagsins og leggja fyrir bæjarráð . Bæjarráð samþykkir að fela deildarstjóra tæknideildar að óska eftir upplýsingum frá einstaklingum , fyrirtækjum og öðrum lögaðilum um tjón sem varð í óveðrinu sem lið í greinargerð sveitarfélagsins til átakshóps fimm ráðuneyta sem stofnaður var í kjölfar óveðurs um miðjan desember sl .